b'\n_START_ARTICLE_\nAvellaner\n_START_SECTION_\nDescripci\xc3\xb3\n_START_PARAGRAPH_\nPertany a la fam\xc3\xadlia de les Betulaceae. Hi ha unes 14-18 esp\xc3\xa8cies dintre del g\xc3\xa8nere Corylus. Tots ells s\xc3\xb3n arbres caducifolis que viuen a l\'hemisferi nord en climes temperats. L\'avellaner mesura fins a 6 metres d\'al\xc3\xa7ada, amb l\'escor\xc3\xa7a llisa i un to grisenc. T\xc3\xa9 fulles arrodonides simples i serrades i de tacte aspre. Les flors s\xc3\xb3n de pol\xc2\xb7linitzaci\xc3\xb3 anem\xc3\xb2fila en aments, els masculins comencen a desenvolupar-se a final d\'estiu i segueixen creixent fins a l\'hivern seg\xc3\xbcent. Les flors femenines s\xc3\xb3n m\xc3\xa9s tardanes i poc visibles i nom\xc3\xa9s els petits estils vermells destaquen. De les flors tamb\xc3\xa9 se\'n pot dir moc, ja que la flor t\xc3\xa9 una forma similar a la mucositat nasal. La floraci\xc3\xb3 t\xc3\xa9 lloc entre els mesos de gener i mar\xc3\xa7. Els fruits d\'1-2\xc2\xa0cm de di\xc3\xa0metre, estan parcialment dins d\'un involucre verd al principi i marron\xc3\xb3s en la maduraci\xc3\xb3 (popularment anomenat floc)._NEWLINE_Com a arbre silvestre forma les avellanoses d\'alta muntanya i a menor altitud es troba en torrenteres. Acostuma a cr\xc3\xa9ixer entre els 0 i els 1.600 metres d\'altitud. Les avellanes silvestres tamb\xc3\xa9 s\xc3\xb3n comestibles per\xc3\xb2 aquests arbres s\xc3\xb3n poc productius i amb el fenomen acusat de la contranyada._NEWLINE_Es conrea tant en sec\xc3\xa0 com en regadiu. Necessita que hi faci vent durant la pol\xc2\xb7linitzaci\xc3\xb3 que s\'esdev\xc3\xa9 a l\'hivern. \xc3\x89s tradicional el cultiu a les comarques de Tarragona principalment a l\'Alt i Baix Camp. Una de les principals varietats aut\xc3\xb2ctones \xc3\xa9s la "Negreta" i el "Pauetet", origin\xc3\xa0ria d\'Alcover._NEWLINE_Els bosc d\'avellaners s\xc3\xb3n els avellanars, avellanets, les avellanedes, avellaneredes o avellanoses.\n_START_SECTION_\nDistribuci\xc3\xb3\n_START_PARAGRAPH_\n\xc3\x89s una planta de climes temperats, tot i que t\xc3\xa9 una gran \xc3\xa0rea de distribuci\xc3\xb3. Prefereix localitzacions airejades amb una temperatura elevada, juntament a un cert grau d\'humitat, ja que afavoreix la fructificaci\xc3\xb3 i el desenvolupament de les avellanes._NEWLINE_Sense ser molt exigent, l\'avellaner requereix un terreny profund, fresc, tou, de naturalesa silici-calcari-argilosa o calcari-silici-argilosa, i de subs\xc3\xb2l permeable, amb pH entre 5,5 i 7,8. L\'avellaner \xc3\xa9s molt sensible a la sequera i, si les terres s\xc3\xb3n excessivament calc\xc3\xa0ries i de naturalesa seca pot ressentir-se\'n per la falta d\'humitat. Li agrada la boira i la humitat atmosf\xc3\xa8rica, contribuint a mantenir-la._NEWLINE_La seva \xc3\xa0rea de distribuci\xc3\xb3 de l\'\xc3\x80sia Septentrional passa a R\xc3\xbassia, \xc3\x80ustria, Alemanya, Fran\xc3\xa7a, Espanya i It\xc3\xa0lia. Des de l\'\xc3\xbaltima glaciaci\xc3\xb3 es va convertir en una esp\xc3\xa8cie com\xc3\xba al sotabosc d\'avets. Actualment, el l\xc3\xadmit septentrional d\'aquesta esp\xc3\xa8cie ronda al paral\xc2\xb7lel 63\xc2\xba, pel sud arriba fins al Nord d\'\xc3\x80frica i s\'est\xc3\xa9n per l\'est fins a Arm\xc3\xa8nia._NEWLINE_A la Pen\xc3\xadnsula Ib\xc3\xa8rica es troba principalment a la meitat septentrional, i no \xc3\xa9s gaire com\xc3\xba a l\'interior tot i que arriba fins a Serra Nevada._NEWLINE_Es cultiva a Ast\xc3\xbaries, al Pa\xc3\xads Valenci\xc3\xa0 i a Catalunya.\n_START_SECTION_\nCultiu\n_START_PARAGRAPH_\nExisteixen documents on es menciona el seu cultiu que es remunten al segle IV\xc2\xa0a.C. \xc3\x89s una esp\xc3\xa8cie molt tolerant en quant al\xc2\xa0clima, podent resistir els hiverns de freds extrems i sequeres. Per\xc3\xb2 per obtenir una bona producci\xc3\xb3 vegeta millor en terrenys humits,\xc2\xa0permeables\xc2\xa0i profunds amb exposicions assolellades._NEWLINE_Aquesta esp\xc3\xa8cie es cultiva directament pels seus fruits, principalment a\xc2\xa0Europa,\xc2\xa0Xina,\xc2\xa0Austr\xc3\xa0lia\xc2\xa0i\xc2\xa0Turquia. Existeixen moltes varietats: "Negreta", "Pauetet", "Constant\xc3\xad", "Barcelona", "Butler", "Casina", "Daviana", "England", "Ennis", "Halls Giant", "Tonda Gentile", "Delle Langhe", "Tokolyi", "Cosford", "Tonda di Giffoni", "Tonda Romana", "Wanliss Pride", "Willamette", "Lewis", "Clark" i "Jemtegaard". Algunes d\'elles es cultiven per les qualitats espec\xc3\xadfiques del fruit i per la seva producci\xc3\xb3 preco\xc3\xa7 i tardana, mentre que altres s\'utilitzen com a polinitzadores. La falta de sincronia en el moment de maduraci\xc3\xb3 de les flors masculines i femenines \xc3\xa9s una de les principals raons per utilitzar varietats polinizadores.\n_START_SECTION_\nOli de gra d\'avellana\n_START_PARAGRAPH_\nL\'oli d\'avellana s\'obt\xc3\xa9 generalment dels grans de l\'avellaner com\xc3\xba (Corylus avellana) per\xc3\xb2 tamb\xc3\xa9, amb caracter\xc3\xadstiques i propietats diferents, de l\'avellaner americ\xc3\xa0 (Corylus americana) i de l\'avellaner xil\xc3\xa8 (Gevuina avellana). \xc3\x89s un oli comestible per\xc3\xb2 s\'utilitza m\xc3\xa9s com a cosm\xc3\xa8tic. L\'oli de l\'avellaner com\xc3\xba \xc3\xa9s de color groc daurat llumin\xc3\xb3s i m\xc3\xa9s transparent que l\'oli d\'oliva L\'oli d\'avellana s\'obt\xc3\xa9 per la pressi\xc3\xb3 en fred de les llavors de l\'avellaner. T\xc3\xa9 alt contingut en vitamina A i E amb destacat contingut de calci, magnesi i potassi. Com a cosm\xc3\xa8tic es fa servir per a la cura dels cabells (com l\'oli d\'ametlla) i la pell.'